Saylov-2020: Bayden Sandersni yengishda davom etmoqda
Seshanba kungi g’alaba ortidan Baydenda prezident nomzodligi uchun kerakli minimum delegatlar soni 50 foizdan oshdi.
17-mart kuni Florida, Illinoys va Arizona shtatlarida o’tgan Demokratik partiya ichki saylovida sobiq vitse-prezident Jo Bayden raqibi Berni Sanders ustidan ishonchli g’alaba qozondi. Koronavirus tufayli Ogayodagi saylov boshqa kunga qoldirilgan. Har uch shtatda demokratlarning aksariyati Bayden nomzodini qo’llab-quvvatladi. “Kampaniyamiz uchun juda yaxshi kecha bo’ldi. Demokratik partiyadan prezidentlik nomzodini qo’lga kiritishga yanada yaqinlashdik. Biz buni noyabrda g’alaba qozonish uchun keng koalitsiya tuzish orqali qilyapmiz”, - dedi Bayden. Seshanba kungi g’alaba ortidan Baydenda nomzodlik uchun kerakli minimum delegatlar soni 50 foizdan oshdi. Saylov natijalariga ko’ra, u afro-amerikaliklar, mo’tadil qarashdagilar va keksalar ishonchini qozongan. Sandersdan Bayden tomonga o’tganlar ham bor. “Juda yaxshi ko’ringan ba’zi narsalar hozirga kelib amalga oshirish mushkul ekani ma’lum bo’ldi”, - deydi saylovchilardan biri. Koronavirus saylovga tahdid solmoqda. Ogayoda shu munosabat bilan ovoz berish qoldirildi. “Yaxshi niyat bilan bir odam ovoz berishga kelib, boshqalarga virus yuqtirishi mumkin”, - dedi shtat gubernatori Mayk Devayn. So’rovlarning ko’rsatishicha, saylovchilar uchun sog’liq muhim masala. “Pandemiyani hal qilish milliy xavfsizlik masalasi, xuddi urushga o’xshaydi. Bu yetakchilikni, hukumatning har bir darajasida hamkorlikni talab qiladi”, - dedi Jo Bayden. Ba’zilar Bayden birinchi tanlovlari bo’lmaganini aytadi. “Avval qilgan ishlari, diplomatligi menga ma’qul. Vitse-prezidentlik davrida ham prezidentlardek ishlagan”, - deydi arizonalik saylovchi. Virus tarqalayotgani bois boshqa bir qator shtatlarda ham ovoz berish keyinga qoldirildi.